《杂诗十首 其五》
魏晋·张协

昔我资章甫，聊以适诸越。行行入幽荒，瓯骆从祝发。

穷年非所入，此货将安设。瓴甋夸玙璠，鱼目笑明月。

不见郢中歌，能否居然别。阳春无和者，巴人皆下节。

流俗多昏迷，此理谁能察。

作者简介：西晋安平人，字景阳。张载弟。少有俊才，与载齐名。辟公府掾，转秘书郎，转河间内史，在郡清简寡欲。时大乱，遂弃绝人事，屏居草泽，以吟咏自娱，造语清新。怀帝永嘉初，征黄门侍郎，托疾不就，卒于家。有《七命》，世以为工。今有《张景阳集》辑本。